Președintele ucrainean Volodimir Zelenski a făcut apel din nou miercuri, 27 martie, la aliații occidentali să accelereze livrarea avioanelor de luptă F-16 și să trimită mai multe sisteme de apărare antiaeriană Patriot, în urma loviturii mortale a Rusiei în Harkov, informează Agerpres.
"Consolidarea apărării antiaeriene a Ucrainei şi accelerarea livrării de F-16 către Ucraina sunt misiuni vitale. Nu există nicio justificare raţională pentru a explica de ce Patriot, care sunt multe în lume, încă nu acoperă cerul Harkovului şi al altor oraşe atacate de teroriştii ruşi", a transmis Zelenski într-o postare pe rețelele de socializare.
Rusia a atacat din nou Harkov, al doilea oraș ca mărime al Ucrainei. Atacul s-a soldat cu cel puțin trei morți și aproximativ 30 de răniți.
Deși este atacată de drone rusești, Ucraina așteaptă peste două mii de spectatori la Kiev, la o gală de box al cărei main-event va fi meciul la categoria ușoară dintre ucraineanul Nazri Rahimov şi columbianul Jorge Moya.
Și ministrul de Externe ucrainean, Dmytro Kuleba, a făcut un apel disperat către Occident, susținând că Ucraina are nevoie de rachete Patriot. Rachetele sol-aer Patriot sunt cel mai bun sistem de apărare pentru combaterea rachetelor balistice care au plouat cu o intensitate din ce în ce mai mare în ultimele zile asupra Ucrainei.
"Dați-ne naibii rachete Patriot!", a cerut el.